b'\n_START_ARTICLE_\nKontor 39\n_START_PARAGRAPH_\nKontor 39 (eller Office 39, Bureau 39, Division 39) er en hemmelig organisasjon i Pyongyang i Nord-Korea, som har som oppgave \xc3\xa5 forvalte og opprettholde Kim Jong-ils pengebeholdning i utenlandsk valuta._NEWLINE_Organisasjonen administrerer s\xc3\xa5 mye som fem milliarder USD, og er trolig involvert i flere illegale aktiviteter, som blant annet falskmyntneri._NEWLINE_Hemmelighetskremmeriet rundt Kontor 39 gj\xc3\xb8r det vanskelig \xc3\xa5 kunne avgj\xc3\xb8re i hvor stor grad kontorets rolle er \xc3\xa5 opprettholde Kim Jong-ils politiske makt, for eksempel ved kj\xc3\xb8p av olitisk st\xc3\xb8tte og kapasitet til \xc3\xa5 finansiere milit\xc3\xa6re programmer._NEWLINE_Kontor 39 ble etablert sent p\xc3\xa5 1970-tallet, og er kjernen i Kim-dynastiets \xc3\xb8konomi. Tidlig i 2010 rapporterte det s\xc3\xb8rkoreanske nyhetsbyr\xc3\xa5et Yonhap at Kim Dong-un, som fram til da hadde ledet kontoret, ble erstattet med sin nestkommanderende, Jon Il-chun._NEWLINE_Den s\xc3\xb8rkoreanske dagsavisa Chosun Ilbo rapporterte at Kontor 38, ledet av Kim Tong-il ble fusjonert med Kontor 39 sent i 2009, men at de igjen ble fisjonert i 2010 p\xc3\xa5 grunn av vanskeligheter med \xc3\xa5 skaffe til veie utenlandsk valuta.\n_START_SECTION_\nAktiviteter\n_START_PARAGRAPH_\nLite er kjent om Kontor 39, men det er spekulert i at kontoret benytter et titalls bankontoer i Kina og Sveits for blant annet \xc3\xa5 hvitvaske penger. I tillegg er det antatt at Kontor 39 er involvert i nakotikasmugling og ulovlig v\xc3\xa5pensalg. Det er kjent at organisasjonen driver over hundre utenlandske handelsselskap. Nord-Korea nekter for \xc3\xa5 v\xc3\xa6re involvert i ulovlig virksomhet. Kontoret er involvert i forvaltning av inntekter i utenlandsk valuta fra hotellene for utlendinger i Pyongyang, fra gull og zink-gruver, samt fra eksport fra landbruks- og fiskerin\xc3\xa6ringene. Blant selskapene som antas \xc3\xa5 v\xc3\xa6re kontrollert av Kontor 39 er Zokwang Trading og Taesong Bank._NEWLINE_En rapport fra 2007, publisert av the Millennium Project i World Federation of United Nations Associations sier at Nord-Korea tjener mellom 500 millioner USD og 1 milliard USD \xc3\xa5rlig fra kriminell virksomhet. En rapport fra 2006 fra Congressional Research Service antyder at minst 45 millioner USD i falske sedler, s\xc3\xa6rlig i 100 dollarsedler, er oppdaget i oml\xc3\xb8p, med utgangspunkt i sedler som tros \xc3\xa5 ha sitt opphav i Nord-Korea._NEWLINE_USA anklager Kontor 39 for \xc3\xa5 selge milit\xc3\xa6r teknologi for \xc3\xa5 skaffe til veie hard valuta, noe Nord-Korea benekter. Det er antatt at Kontor 39 opererer utenfor Nord-Korea, blant annet gjennom restaurantkjeden Pyongyang._NEWLINE_Etterretningskilder i Seoul og Washington estimerer at Kims formue i utlandet utgj\xc3\xb8r fire milliarder USD._NEWLINE_Kontor 39 har lokaler hos Koreas arbeiderparti i Pyongyang.\n_START_SECTION_\nKontor 39 i fiksjon\n_START_PARAGRAPH_\nKontor 39 er nevnt i videospillet \xc2\xabMercenaries: Playground of Destruction\xc2\xbb, der kontoret referes til som \xc2\xabDivision 39\xc2\xbb._NEWLINE_Kontor 39 er ogs\xc3\xa5 hovedfienden i den femte sesongen (fjerde i USA) av actionserien "Strike Back", referert til som "Office 39".'